ພວກຜູ້ຊາຍຕິດອາວຸດ ບຸກເຂົ້າປຸ້ນແລະທຳລາຍ ສະໜາມບິນ ໃນປາປົວນີວກີນີ
​ເຈົ້າ​ໜ້າ​ທີ່​ອອສ​ເຕຣ​ເລຍ ກ່າວ​ວ່າ ພວກຄົນຮ້າຍ ​ໄດ້ບຸກ​ເຂົ້າ​ໄປ​ໃນ​ເດີ່ນ​ບິນ Nadzab ຊຶ່ງ​ຕັ້ງ​ຢູ່​ຫ່າງ​ຈາກເມືອງ​ທ່າ​​ Lae ປະມານ 40 ຫຼັກ​ກິ​ໂລ​ແມັດ ​ໃນ​ເຊົ້າວັນ​ຈັນ​ມື້​ນີ້.
ພວກຜູ້ຊາຍຕິດອາວຸດຈຸນຶ່ງ ຈຳນວນ 30 ຄົນໄດ້ບຸກເຂົ້າປຸ້ນ ສະດົມແລະທຳລາຍ ສະໜາມບິນແຫ່ງໃຫຍ່ອັນດັບສອງຂອງ ປາປົວນີວກີນີ ບັນດາເຈົ້າໜ້າທີ່ອອສເຕຣເລຍ ກ່າວວ່າ ພວກຜູ້ຊາຍທີ່ຕິດ ອາວຸດປືນສັ້ນ ປືກເຫລັກຍາວ ແລະປືນທີ່ເຮັດເອງ ແລະພ້າ ອີ່ໂຕ້ ໄດ້ບຸກເຂົ້າໄປໃນເດີ່ນບິນ Nadzab ຊຶ່ງຕັ້ງຢູ່ຫ່າງຈາກ ເມືອງທ່າ Lae ປະມານ 40 ຫຼັກກິໂລແມັດ ໃນວັນຈັນມື້ນີ້ ກະຊວງການຕ່າງປະເທດອອສເຕຣເລຍ ກ່າວວ່າ ປະຊາຊົນ ປະມານ 30 ຄົນ ຢູ່ໃນສະໜາມບິນເພື່ອຈະອອກເດີນທາງໄປ ກັບຖ້ຽວບິນໃນຕອນເຊົ້າໆ ແລະພວກເຈົ້າໜ້າທີ່ຍາມສະໜາມບິນ 9 ຄົນ ໄດ້ຖືກຈັບເປັນຕົວປະກັນ ໃນຂະນະທີ່ພວກໂຈມຕີດັ່ງກ່າວ ພາກັນຂະໂມຍເອົາເຂົ້າປາອາຫານແລະເຄື່ອງໃຊ້ໃນຫ້ອງການ ໂຄສົກຕຳຫຼວດກ່າວວ່າ ຄົນຮ້າຍໄດ້ເອົາປືນຈີ້ ໃຫ້ພວກເຈົ້າໜ້າທີ່ຍາມສະໜາມບິນ ທີ່ ນັ້ນ  ຢູ່ໃນຫ້ອງຕ້ອນ ຮັບຄົນໂດຍສານ ຄົນໂດຍສານຄົນນຶ່ງ ໄດ້ຖືກທຸບຕີດ້ວຍທ້າຍປືນເຫລັກຍາວ ຕຳຫຼວດກ່າວວ່າ ພວກໂຈມຕີໄດ້ພະຍາຍາມ ແຕ່ບໍ່ສຳເລັດຜົນ ໃນການທຳລາຍຕູ້ນິລະໄພ ຂອງສາຍການບິນ Air Niugini ເຈົ້າໜ້າທີ່ກ່າວວ່າ ການໂຈມຕີດັ່ງກ່າວດຳເນີນໄປ 2 ຊົ່ວໂມງ ກ່ອນພວກຜູ້ຊາຍຄົນຮ້າຍເຫຼົ່ານີ້ ເອົາໂຕຫຼົບໜີໄປ ໂດຍແລ່ນຂ້າມທາງແລ່ນຂອງເຮືອບິນ ເຂົ້າໄປໃນປ່າ